《寄杨彦远隐君》
元代·郑元祐

子云家在让王村，昆弟三人行最尊。胜槩不烦多屋宇，醉乡元自有乾坤。

蒙天锡福身长健，与物为春道自存。璊玉坠枝桃结子，翠幢罗盖竹生孙。

按歌亲制萦云曲，教舞长开待月轩。艺足稻田青雨泼，睡浓嶶帐锦香温。

不于野隐惭雌伏，政以朝趋怯骏奔。比迹梁鸿脱尘网，追踪巢父洗心源。

佛香梵夹还投老，取次毗邪不二门。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。